B. Bugár, podpredseda NR SR: (2002-02-08):
návrhu skupiny poslancov Národnej rady Slovenskej republiky na vydanie zákona, ktorým sa upravia podmienky držania psov, tlač 1288. Rozhodnutie pána predsedu Národnej rady na pridelenie návrhu zákona na prerokovanie výborom máte v tlači 1418. Návrh zákona uvedie poverený člen skupiny poslancov, podpredseda Národnej rady Igor Presperín. Nech sa páči. I. Presperín, podpredseda NR SR: Ďakujem pekne za slovo. Vážený pán predsedajúci, vážení páni poslanci, vážené panie poslankyne, dovoľte mi, aby som v úvode svojho vystúpenia zdôraznil hlavné dôvody, ktoré viedli skupinu poslancov k podaniu návrhu zákona, ktorým navrhujeme upraviť podmienky držania psov. S problematikou chovu a držania psov sme sa na pôde Národnej rady stretli už v minulom roku, keď do druhého čítania prešiel návrh, ktorý predložil pán poslanec Bajan. Rozhodujúcim faktom, z ktorého vychádza navrhovaný zákon skupiny poslancov, je, že nemôžeme odstraňovať len samotný jav či jeho vonkajšie prejavy, ale musíme poznať jeho príčiny a hľadať účinné spôsoby na ich odstránenie. Ak chceme nájsť riešenie problému, musíme sa venovať danej problematike seriózne a za odbornej spolupráce ľudí, ktorí k nej majú najbližšie. Teda tejto tézy sa pridržiaval aj kolektív poslancov, ktorý predkladá nový návrh zákona. Cieľom nami navrhovanej úpravy je jednoduchým, zrozumiteľným spôsobom zaviesť poriadok do oblasti evidencie psov, definície niektorých pojmov, pohybu psov na verejnosti, sankcií a podchytenie veľmi citlivej oblasti, pohryznutia človeka psom a následného konania v takejto situácii. Ostatné aktivity pri chove psov a ich držaní, právne následky konania psov a ich majiteľov sú podľa nášho názoru dostatočne upravené existujúcimi právnymi normami a je potrebné ich dôsledne uplatňovať. Z úpravy sú vynechané služobné psy, ktorých chov je upravený osobitným predpisom a sú používané najmä v ozbrojených zložkách pri plnení ich povinností. Dôvodom predloženia návrhu zákona je upraviť podmienky bezkonfliktného spolužitia psa s človekom v spoločnosti. Zákon vychádza z odborných stanovísk veterinárnych lekárov, kynológov a ochrancov zvierat, ktorí odmietajú globálnu definíciu nebezpečných plemien a presadzujú rovnaký prístup ku každému psovi bez ohľadu na to, ku ktorému plemenu patrí. Zákon takisto neobmedzuje ústavou dané právo občana vlastniť zviera, teda aj psa, ale upravuje podmienky, za ktorých je to možné, tak, aby neboli obmedzené práva iných občanov a neboli porušené európske normy ochrany zvierat. Základným princípom návrhu zákona je definovanie plnej zodpovednosti osoby za psa, ktorá ho v danom momente vedie. Nie je rozhodujúce, či je zároveň vlastníkom psa. Prirodzené genetické vlastnosti psov a jednotlivých plemien sú všeobecne známe. Niektoré psy sú ostré, niektoré naopak pokojné. Záleží teda od vlastníka, osoby, ktorej vlastník psa zverí, aby zohľadnil túto skutočnosť a zabezpečil psa tak, aby neobťažoval a neohrozoval iné zvieratá a ľudí. Nebezpečným nie je pes na základe svojich vlastností a príslušnosti k určitému plemenu, ale na základe nesprávnej výchovy či dokonca zámerného výcviku. Preto nie je možné vylúčiť nebezpečné správanie sa niektorých psov, jednotlivcov a je potrebné stanoviť podmienky ich ďalšieho držania. Návrh zákona ako nebezpečného psa definuje teda takého psa, ktorý už raz niekoho pohryzol bez toho, aby bol k tomu vyprovokovaný, alebo konal v nutnej obrane, alebo v krajnej núdzi. Definovanie nebezpečných plemien psov, takzvaných bojových plemien odborná kynologická verejnosť odmieta, nie je totiž možné vylúčiť, že nebezpečným psom bude aj pes iného plemena a naopak, že každý bojový pes je pes nebezpečný. Podmienkou pre dodržanie pravidiel hry je dobrá evidencia psov, doteraz bola realizovaná na úrovni obce, ale iba z hľadiska poplatkov. Nová úprava zavádza povinnú evidenciu a predpisuje evidované skutočnosti vrátane nebezpečnosti psa. Nerozlišuje pritom pôvod psa. Porušenie povinnosti evidencie je sankcionované. Zavedenie centrálnej evidencie na celoštátnej úrovni by neznamenalo zlepšenie a bolo by aj finančne náročné. Mestá a obce najviac trápil a trápi voľný pohyb psov na verejných priestranstvách, ich znečisťovanie. Starostovia a primátori doteraz nemali účinnú možnosť situáciu riešiť. Nová úprava im ju dáva. Na území mesta a obce môžu vyčleniť priestory, kde je voľný pohyb psov zakázaný, kde je vstup so psom úplne zakázaný a na druhej strane vyčleniť miesta určené pre psov, výbehy. Súčasne je stanovená povinnosť osoby, ktorá psa vedie, odstrániť znečistenie verejného priestranstva spôsobené psom. Obce majú povinnosť zabezpečiť možnosť hygienicky vyhovujúceho odstránenia výkalov. Pes bol odnepamäti súčasťou ľudskej spoločnosti a v priebehu vekov sa jeho postavenie menilo len málo. Vždy bol naším spoločníkom, pomocníkom aj ochrancom. Jeho jedinečné vlastnosti pomáhajú mnohým pri každodenných starostiach, niektorým pri práci, iným pri zábave. Človek so psom má vždy bližšie k prírode a jeho život je určite vzdialenejší civilizačným problémom našej doby. Vážení pani poslanci, vážené panie poslankyne, dovoľte mi vyjadriť presvedčenie, že pochopíte dobré mienený úmysel skupiny poslancov, v podstate všetkých poslaneckých klubov, ktoré sú v súčasnosti v našom parlamente, riešiť predloženým návrhom zákona problém držania psov a zároveň vás chcem požiadať o vyjadrenie podpory v hlasovaní o uvedenom návrhu zákona. Na záver už len poviem, že takto sa dostanú na rovnakú štartovaciu plochu oba zákony, to znamená, zákon pána pána poslanca Bajana aj tejto skupiny poslancov a budeme sa môcť v druhom čítaní potom vyjadriť, predpokladám v spoločnej rozprave, k obom zákonom. Ďakujem.